钦定古今图书集成/明伦汇编/官常典/第604卷 > 孙云
## 钦定古今图书集成/明伦汇编/官常典/第604卷 > 孙云

按《苏州府志》“云，字从龙，昆山人。父桂蟾，客死桂林。时
云为诸生，甫弱冠，闻讣呕血，徒步万里，得父骨于昭
平堡，函之以归。将渡江，旋风忽起，舟人觉有异，得其
所函骨，掷之江，云跃入江中，攫得之。行里许，卒抱函
以归。嘉靖己丑进士，授刑部主事，进员外郎。适冯御
史恩以星变劾冢宰汪𬭎为腹心之彗，词连张孚敬”、
桂萼二政府。上怒，逮下刑狱，属云。云抗言曰：“御史得
风闻言事，又以星孛应诏，何罪？”时同曹郎为云握掌，
掌透爪，云不少挫。议上，曹长并得罪，谪云为潮阳典
史。又调广西之怀远。迁增城令，历东昌通判，巴州知
州，邵武同知。擢南刑部郎中，未行，升湖广佥事，迁福
建参议。时有矿贼啸聚焚劫，亲率兵剿平之。擢江西
副使，引疾归。云在江西，辟孙、许二公祠。崑邑学田之
议，亦自云始也